Hjálmfríður Hjálmarsdóttir í Stykkishólmi verður 100 ára laugardaginn 14. september næstkomandi . Í tilefni af þessum merku tímamótum kíkti blaðamaður Skessuhorns í heimsókn til hennar á Dvalarheimilið í Stykkishólmi og ræddi stuttlega við Hjálmfríði . Hún er fædd og uppalin í Grænhóli á Barðaströnd . Foreldrar hennar hétu Hjálmar Guðmundsson og Guðrún Sigríður Jónsdóttir . „ Ég er fædd á Grænhól og uppalin , skírð og fermd í Hagakirkju . Mest alla ævina hef ég þó búið í Stykkishólmi . “ Aðspurð hvort jörðin hafi verið stór svarar Hjálmfríður að Grænhóll hafi verið kot eins og tíðkaðist að kalla smábýli á þeim tíma . „ Þetta voru mörg kotin þá og hver fjölskylda átti eina kú og einhverjar kindur . Hver fjölskylda þurfti að eiga kú sem hægt væri að mjólka fyrir börnin . “ Hjálmfríður segir föður sinn hafa verið mjög trúaðan og að hann hafi innleitt hjá henni að vera heiðarleg og vönduð í öllu sem hún tæki sér fyrir hendur . „ Amma mín hugsaði líka mikið um mig og kenndi mér alla góða siði , “ segir Hjálmfríður og bætir við : „ Mín uppvaxtarár voru ákaflega ljúf og skemmtileg . Við börnin lékum okkur í fjörunni að skeljum og steinum og mér leið alltaf ljómandi vel . “ Sjá viðtal við Hjálmfríði Hjálmarsdóttur í Stykkishólmi sem fagnar aldarafmæli sínu á laugardaginn í Skessuhorni vikunnar .